UMJESTO Daniela Baloga, sina moćne dugogodišnje predsjednice Udruge udovica hrvatskih branitelja Nedjeljke Balog, Zaklada hrvatskih branitelja podmirila je dug veći od 300 tisuća kuna prema Hrvatskom zavodu za mirovinsko osiguranje. Daniel Balog natukao je dug trošeći novac od obiteljske mirovine, na koju više nije imao pravo jer se prestao redovno školovati.

Ovo je priča o nevjerojatnoj operaciji koja uključuje Ministarstvo branitelja, Hrvatski zavod za mirovinsko osiguranje, Zakladu hrvatskih branitelja i - hrpu našeg novca.

Zakladu osnovala država i darovala joj dionice

Zaklada hrvatskih branitelja iz Domovinskog rata i članova njihovih obitelji institucija je koju je osnovala vlada. Za nju je donijela i poseban zakon, po kojem dio dobiti Fonda hrvatskih branitelja (i njega je osnovala vlada i darovala mu dionice tvrtki u državnom vlasništvu) pripada Zakladi. Otkako je osnovana, Zaklada je podijelila 141 milijuna kuna prema zahtjevima 79 tisuća korisnika koji su tražili pomoć zbog teške financijske situacije, troškova liječenja ili u potporama za obrazovanje djece siromašnih branitelja. Zaklada je od 2006. godine kada je osnovana uspjela djelovati bez skandala. Dosad.

Djeca poginulih branitelja mjesecima primala velik novac na koji nisu imala pravo

Naime, Upravni odbor Zaklade je na sjednici u kolovozu 2019. odobrio isplatu više od milijun i pol kuna na molbu 16 korisnika – djece poginulih branitelja. Svima je zajedničko da su imali dug prema Hrvatskom zavodu za mirovinsko osiguranje, jer su primali obiteljske mirovine na koje nisu imali pravo jer se nisu redovno školovali. Redovno školovanje je, naime, uvjet za primanje mirovina poginulih branitelja.

Tih 16 potomaka poginulih branitelja su mjesecima, a neki i dulje od godinu dana, primali mirovine mrtvih očeva, iako su prekinuli školovanje. Prema pouzdanim informacijama kojima raspolaže Index, jednom od njih je pokriven dug veći od 300 tisuća kuna i upravo zbog te jedne osobe i njegovog golemog duga je i složen paket od 16 korisnika kojima su podmireni dugovi prema HZMO-u. Riječ je o Danielu Balogu, sinu Nedjeljke Balog, poznatije kao Neda, istaknute šatorašice i dugogodišnje predsjednice Udruge udovica hrvatskih branitelja. Posljednjih godina Neda Balog se malo povukla iz javnosti, no u vrijeme šatorovanja pred Ministarstvom branitelja bila je itekako aktivna.

Dočekala Kolindu u šatoru pa joj rekla: Nadam se da ćemo zajedno djelovati zbog naše djece

"Sigurno ima sredstava kojima se mogao spasiti proračun, no trebalo ih je drugačije preraspodijeliti, a ne da branitelji od 1. siječnja kopaju po kantama za smeće i traže pomoć po kojekakvim zakladama", riječi su Nedjeljke Balog u vrijeme smanjenja braniteljskih mirovina za 10 posto, dok je na vlasti bio SDP. Dočekala je i Kolindu Grabar-Kitarović kada se predsjednica republike prvoga radnog dana došla pokloniti šatorašima koji su godinu dana maltretirali cijelu državu i uz čiju je pomoć i postala predsjednica. Nedjeljka Balog tada je Kolindi Grabar-Kitarović rekla: "Nadam se da ćemo zajedno djelovati zbog naše djece".

Operacija kao krinka da se plati astronomski dug sina Nede Balog

"Mjesecima se tražio način da se pokrije Balogov dug i na koncu je Neda Balog uspjela s ministrom Medvedom iskombinirati da se to izvede preko Zaklade. Poslali su molbe Ministarstvu branitelja i Zakladi, ministarstvo im je dalo preporuke i Zaklada je izravno u državni proračun uplatila novac za njihove dugove", ispričao nam je izvor iz Ministarstva branitelja dobro upućen u cijelu operaciju. Ostalih 15 kojima je dug pokriven bili su samo krinka da se plati astronomsko dugovanje sina Nede Balog.

I zaista, upravo taj izgovor izvukla je Neda Balog kada smo je nazvali da nam prokomentira da je njenom sinu plaćen dug za mirovinu koju je trošio, a nije je trebao ni dobivati.

Neda Balog novinaru Indexa: To je samo 100 tisuća kuna

"Što ste se mog sina uhvatili, bilo je tamo i drugih kojima je plaćeno", bilo je prvo što nam je Nedjeljka Balog rekla kada smo je nazvali. Nije pokušala ni demantirati, ni skrivati da je njen sin dobio više od 300 tisuća kuna da se izvuče od duga prema državi.

"Taj dug je zapravo samo 100 tisuća kuna, sve ostalo su kamate", objasnila nam je Nedjeljka Balog kako je zapravo riječ o sitnišu. Njen sin je, kaže, godinu dana dobivao novac, iako je prekinuo školovanje na Policijskoj akademiji koju nikada nije završio.

Kada su u Hrvatskom zavodu za mirovinsko osiguranje shvatili da Danijelu Balogu svakoga mjeseca na račun sjeda po desetak tisuća kuna, a da on ne studira, od njega su zatražili da vrati novac. Daniel Balog to nije napravio pa mu je zbog kamata dug narastao na preko 300 tisuća kuna. Kada je konačno shvatio da HZMO ne namjerava odustati od tog novca, njegova majka je panično počela tražiti način da netko drugi vrati novac koji je njen sin potrošio.

Cijela operacija zbog jednog dužnika - sina šatorašice Balog

"Mi nismo, niti možemo ulaziti u način na koji je nastao dug. Dobili smo zahtjeve i upravni odbor ih je odobrio. Ministarstvo branitelja nam je pomoglo s podacima kome i koliko treba platiti. Sve je to u skladu sa zakonom i pravilima Zaklade", rekao nam je izvor iz Zaklade hrvatskih branitelja. Na naše izričito pitanje je li se on protivio toj isplati i je li točno da je znao da je cijela igra izvedena samo da bi se spasilo sina Nade Balog, samo je tužno slegnuo ramenima.

"Bilo je tu svakakvih zahtjeva, neki su ušli u spor s HZMO-om, neki su nagodili da vrate novac u ratama, neki nisu ni znali da više nemaju pravo na taj novac. Da, neki su upali u dugove iz čistog neznanja. Nisu znali da su im istekla prava i trošili su mirovine. Teško je poslije vratiti novac kada je riječ o pet-šest, kod nekih i po 10 tisuća kuna mjesečno", rekao nam je izvor iz Zaklade, očito ustrašen cijelom pričom. Tražio je anonimnost, a na spominjanje imena Daniela Baloga samo je skretao pogled. Kao da mu je neugodno.

Neda Balog: Taj novac je i Danielov novac

Tekst se nastavlja ispod oglasa

Samoj Nedjeljki Balog nije bilo nimalo neugodno kada smo je pitali za komentar isplate u vrijednosti polovice pristojnog stana u Zagrebu ili trogodišnje plaće nastavnika s višedesetljetnim stažem.

"Novac u Fondu je i Danielov novac. To je novac njegovog oca od kojeg je on dobio samo tri kosti i to sedam godina nakon što je ubijen. Daniela nitko nije pitao kada su se prodavale dionice iz tog Fonda", rekla nam je Balog, ne precizirajući na koliko točno procjenjuje smrt svog supruga i Danielovog oca i dokad bi država ili paradržavne institucije trebale plaćati njoj i njenom sinu. Ponavljamo, Daniel Balog je dobio 100 tisuća kuna na koje nije imao pravo, odbio ih je vratiti, kamate su rasle i dug je prešao 300 tisuća kuna pa je uskočila Zaklada osnovana da bi pomogla najsiromašnijim veteranima i njihovim obiteljima s par tisuća kuna da prebrode trenutne teškoće ili kupe skupi lijek kada zakažu druge institucije socijalne države.

Zaklada hrvatskih branitelja: Izvukli smo ih iz dužničkog ropstva

Zakladi hrvatskih branitelja iz Domovinskog rata i članova njihovih obitelji uputili smo i službeni upit oko spornog pokrivanja duga Danielu Balogu i petnaestero drugih koji su trošili nezakonito stečen novac. Iako smo poslali vrlo detaljna pitanja sa zahtjevom da nam dostave točne iznose, odgovorili su nam vrlo šturim odgovorom u kojem citiraju zakon po kojem su osnovani i prepričavaju svrhu zaklade.

"Na poticaj i zahtjev najugroženijeg dijela populacije stradalnika iz Domovinskog rata, konkretno djece poginulih hrvatskih branitelja, uz administrativnu pomoć Ministarstva hrvatskih branitelja i Hrvatskog zavoda za mirovinsko osiguranje u vidu pribavljanja točnih i pouzdanih podataka Upravni odbor Zaklada donio je odluku o rješavanju cjelokupnog problema "dužničkog ropstva" mladih ljudi koji su se našli u bezizlaznoj situaciji. Radi se o djeci poginulih hrvatskih branitelja koji su članovi Fonda hrvatskih branitelja iz Domovinskog rata i članova njihovih obitelji iz kojeg se i financira rad Zaklade. Nakon utvrđivanja zakonske osnovanosti i ispravnosti u skladu sa svrhom Zaklade Upravni odbor Zaklade donio je odluku o podmirenju predmetnog dugovanja", stoji u odgovoru Indexu koji potpisuje Boris Herman, upravitelj Zaklade.

Izvor iz Ministarstva branitelja: Upravitelj Zaklade plaši se Nede Balog

"On se plaši Nede Balog. Nje se plaše i u ministarstvu, više nego bilo kojeg ministra", rekao nam je izvor iz Ministarstva branitelja.

Zaklada hrvatskih branitelja na naš upit nije poslala nikakve konkretne odgovore, iako se zbog njega morao izvanredno sastati Upravni odbor, isti onaj koji je i odlučio da se podmire dugovi prema HZMO-u. Priznali su da su platili dugove Daniela Baloga i ostalih i odgovor završili licemjernom emocionalnom ucjenom.

"S obzirom da se radi o osjetljivoj populaciji molimo Vas za objektivan pristup pruženim informacijama kako ne bi došlo do njihove dodatne viktimizacije", napisali su nam iz Zaklade hrvatskih branitelja.

Slične riječi je upotrijebila i Nedjeljka Balog rekavši: "Nitko tu djecu ne gleda, oni nemaju ništa od svojih očeva. Drugi branitelji barem mogu po svoju djecu u vrtić ili školu, a oni to nisu imali".

Medvedovo ministarstvo krivi HZMO

Obratili smo se za pojašnjenje cijelog slučaja i Ministarstvu branitelja. Ni njihov odgovor nije bio ništa konkretniji.

"Ministarstvo hrvatskih branitelja upoznato je s problemom koji je tema Vašeg upita, a koji je aktualan dugi niz godina. Primjeri koje navodite odnose se na djecu poginulih hrvatskih branitelja iz Domovinskog rata koja su tijekom redovitog školovanja imala pravo na određena primanja temeljem pozitivnih propisa. Ukoliko nakon prestanka ili prekida školovanja nisu u određenom roku o tim činjenicama obavijestili nadležne institucije, isplata primanja je nastavljena. Nadležne institucije, odnosno Hrvatskih zavod za mirovinsko osiguranje (HZMO) koji vodi evidenciju o ispunjavanju školskih i studentskih obveza djece trebao im je u ovakvim slučajevima na vrijeme upućivati opomene u svezi dostave dokaza o kontinuitetu školovanja, ali je to učinjeno tek nakon proteka određenog vremenskog roka. Sve to rezultiralo je u konačnici nagomilanim dugovima i pripisanim kamatama te dovelo do mogućih ovrha koje bi se trebale provesti nad njima", odgovorili su nam iz Ministarstva branitelja svalivši krivnju za te dugove na Hrvatski zavod za mirovinsko osiguranje.

Po Medvedovu ministarstvu, HZMO je kriv što su Daniel Balog i ostali mjesecima trošili desetke i stotine tisuća kuna na koje nisu imali pravo. U Ministarstvu branitelja, dakle, smatraju da su djeca poginulih branitelja toliko nesposobna za život da ne znaju ni kada im na račun sjeda novac na koji nemaju pravo i da im pritom ne padne na pamet obavijestiti HZMO da više ne studiraju, nego samo troše kao da će novac zauvijek stizati. Sudeći po ovom primjeru, potpuno su u pravu i za njihove dugove će uvijek biti novaca poreznih obveznika.

Od Aladrovića tražili da Balogu oprosti dug

Za objašnjenje cijelog slučaja obratili smo se i Hrvatskom zavodu za mirovinsko osiguranje koji je u prošlosti znao dizati i kaznene prijave protiv onih koji su primali novac na koji nisu imali pravo, pa i protiv djece poginulih hrvatskih branitelja koja su im dostavljala lažne potvrde o studiranju. Zanimalo nas je zašto u ovim slučajevima nisu prijavili nezakonito uživanje u mirovinama. Odgovor nismo dobili, ali smo neslužbeno čuli još nekoliko zanimljivih detalja.

"Od Josipa Aladrovića (sadašnjeg ministra rada i mirovinskog sustava op. aut.), dok je još bio šef HZMO-a, traženo je da oprosti dug Danielu Balogu, ali on je to odbio pa se moralo ići u ovu operaciju preko Zaklade. Svi ti spisi vjerojatno su duboko zakopani u pravnoj službi, a HZMO-u ionako nije važno tko će im uplatiti novac, bitno im je samo da se dug podmiri", rekao nam je izvor iz HZMO-a.

I tako je bilo; novcem od dionica koje je država darovala Fondu branitelja, preko Zaklade hrvatskih branitelja, plaćen je dug Hrvatskom zavodu za mirovinsko osiguranje. Sve na koncu iz iste kase, samo da nitko ne pita sina moćne šatorašice kako je i zašto potrošio stotinjak tisuća kuna na koje nije imao pravo.

Originalno objavljeno na Index istrage